
РЕПУБЛИКА БЪЛГАРИЯ
Заместник-министър на земеделието и храните


ОДОБРИЛ,

ДО
МИНИСТЪРА НА ЗЕМЕДЕЛИЕТО И ХРАНИТЕ
Г-Н ПЛАМЕН АБРОВСКИ


ДОКЛАД
от Красимир Чакъров – заместник-министър на земеделието и храните


Относно: Проект на Наредба за изменение и допълнение на Наредба № 4 от 2024 г. за реда за предоставяне на безвъзмездна финансова помощ, за сключване и изменение на административни договори, за налагане на административни санкции за интервенциите по чл. 73, 74, 75, чл. 77, параграф 1, букви „а“, „в“ – „е“ и чл. 78 от Регламент (ЕС) 2021/2115, за условията и реда за изплащане, за отказ за изплащане и намаления на плащанията, и за оттегляне на изплатената финансова помощ за интервенциите по чл. 73, 74, 75, 77 и 78 от същия регламент


УВАЖАЕМИ ГОСПОДИН МИНИСТЪР,
На основание чл. 68, ал. 1, т. 1, във връзка с чл. 70, ал. 2 от Закона за подпомагане на земеделските производители (ЗПЗП) внасям Наредба за изменение и допълнение на Наредба № 4 от 2024 г. за реда за предоставяне на безвъзмездна финансова помощ, за сключване и изменение на административни договори, за налагане на административни санкции за интервенциите по чл. 73, 74, 75, чл. 77, параграф 1, букви „а“, „в“ – „е“ и чл. 78 от Регламент (ЕС) 2021/2115, за условията и реда за изплащане, за отказ за изплащане и намаления на плащанията, и за оттегляне на изплатената финансова помощ за интервенциите по чл. 73, 74, 75, 77 и 78 от същия регламент, наричана по-нататък за кратко „Наредба № 4 от 2024 г.“

Причини, които налагат приемането на акта
В двугодишния срок от издаване на Наредба № 4 от 2024 г., възникнаха казуси, които бяха поставени както от страна на кандидати и бенефициенти, така и от страна на Държавен фонд „Земеделие“ към Управляващия орган. Бяха направени и предложения за изменения в Стратегическия план за развитието на земеделието и селските райони на Република България за периода 2023 – 2027 г., наричан по-нататък „Стратегически план“.
В тази връзка предлагам да бъдат прецизирани текстове в Наредба № 4 от 2024 г. чрез извършване на изменения и допълнения, като се регламентират целесъобразните предложения, поставени от кандидатите, бенефициентите и Държавен фонд „Земеделие“. Необходимо е нормативният акт да се съобрази и с разпоредбите на специалните нормативни актове, които бяха изменени, както и с новите условия в Стратегическия план.
Почти целият финансов ресурс на интервенциите от Стратегическия план, в обхвата на наредбата е включен в обявени вече приеми. За да се създаде възможност за по-голяма гъвкавост за отваряне на нови приеми с остатъчни финансови средства, в края на програмния период, се предлага прецизиране на текста за продължителността на приемите през 2026 и 2027 г. 
С промените в чл. 11 се създава резервен списък с проекти, които при увеличаване на бюджета по приема, намаляване на допустимите разходи или отказ от бенефициенти, да сключат договор да бъдат разгледани и одобрени на по-късен етап. В тази връзка, за да не се забавя процеса на разглеждане на заявления за подпомагане на които е извършена предварителна оценка, в чл. 12, ал. 4 се пояснява, че административни проверки се осъществяват само за проектите в рамките на 100 процента от бюджета. Административни проверки на заявленията за подпомагане над 100 на сто от бюджета за съответния прием, се извършват в случаите на увеличаване на бюджета по приема или при наличието на освободен финансов ресурс по конкретния прием до публикуване на списъците по чл. 12, ал. 10.
Във връзка с промените в чл. 11 и 12 се променя и информацията, която трябва да се публикува съгласно чл. 12, ал. 10.
Предложения за промяната на подхода за извършване на предварителната оценка на заявленията за подпомагане са направени от Сдружение „Национална асоциация на млекопреработвателите“ с вх. № 15 – 173 от 14 април 2026 г. и Държавен фонд „Земеделие“ с вх. № 10-384 от 23 април 2026 г.
Допълва се съдържанието на искането за окончателно плащане като бенефициента трябва да отбележи дали ще се възползва  от възможността да подаде искане за целеви кредит към Държавен фонд „Земеделие“.
В чл. 21а, от Правилника за легализациите, заверките и преводите на документи и други книжа, утвърден с Постановление № 184 на Министерския съвет от 1958 г. (обн., ДВ, бр. 73 от 1958 г.) е регламентиран  реда за удостоверяване превода на чуждестранен документ, преведен на български език на територията на Република България и предназначен за ползване в Република България. Член 19 от Наредба № 4 от 2024 г. не съответства на реда за удостоверяване на уреден в Правилника за легализациите, заверките и преводите на документи и други книжа, поради което се предлага изменение, с цел привеждането на нормата в съответствие с разпоредбата на чл. 21а от Правилника за легализациите, заверките и преводите на документи и други книжа.
За интервенции II.Д.1. „Стартова помощ за установяване на млади земеделски стопани в селското стопанство“ и II.Д.3. „Стартова помощ за установяване на нови земеделски стопани в селското стопанство“ в Стратегическия план и в насоките за кандидатстване са включени условия за кандидатите да са на определена възраст и да се установяват за първи път като ръководители. Условията са пряко свързани с личността на кандидата и не е допустимо наличие на втори ръководител на стопанството. В тази връзка и за да се гарантира, че лицето реално е ангажирано с дейностите в стопанството, в периода на изпълнение на проекта се изисква лично участие на кандидата. Включване на друго лице, което да представлява кандидата е ограничено до определени случаи, поради наличие на обективни причини. Тези условия са посочени в насоките за кандидатстване. Във връзка с гореизложеното се предлага в чл. 26 от наредбата да се създаде възможност за тези интервенции при посещение на място да присъства упълномощено лице само в хипотезите, които се определят в насоките за кандидатстване.
С цел да се създаде по-голяма ликвидност на бенефициентите, което да им позволи успешно да приключат изпълнение в чл. 28, ал. 6 се създава възможност да не се приспада размера на авансовото плащане при междинно плащане. Допълва се чл. 29, в който се описва реда за представяне на обезпечението в случайте при които размерът на подлежащата на изплащане финансова помощ по искане за междинно плащане не надхвърля размера на авансовото плащане, обезпечението може да бъде заменено с друго, покриващо остатъка на авансовото плащане.
Създава се възможност в чл. 41, ал. 3 поръчителят да подпише договора за поръчителство и да го представи в СЕУ без да е необходимо да се явява в областната дирекция на Държавен фонд „Земеделие“. 
В чл. 74, ал. 1, изречение второ от Закона за подпомагане на земеделските производители е разписано условието, уредено в чл. 57 от Наредба № 4 от 2024 г. Поради включването на нормата в нормативен акт от по-висока степен е необходимо отмяната на чл. 57. 
Във връзка с въвеждането на еврото като парична единица на Република България със Закона за въвеждане на еврото в Република България е необходимо да се извършат съответните промени в наредбата.

Цели
С предложените текстове за промени в Наредба № 4 от 2024 г. се цели да се:
- прецизират разпоредбите и нормативният акт да се приведе в съответствие с разпоредбите на специалните нормативни актове;
- регламентират целесъобразните предложения на заинтересованите страни - кандидати, бенефициенти и Държавен фонд „Земеделие“, постъпили в двугодишният срок на прилагането и.

Финансови и други средства, необходими за прилагането на новата уредба
Наредбата не предвижда разходването на допълнителни средства от бюджета на Министерството на земеделието и храните и на Държавен фонд „Земеделие“, както и допълнителна финансова тежест за кандидатите и бенефициентите на подпомагане.

Очаквани резултати от прилагането на акта
С приемането на акта се очаква да се създаде възможност за осигуряване на финансова подкрепа за ефективно управление и прилагане на Стратегическия план чрез финансиране на допустимите дейности.

Анализ за съответствие с правото на Европейския съюз
Не е изготвена таблица на съответствието с правото на Европейския съюз в съответствие с образеца, съгласно приложение № 2 към чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз, тъй като с проекта на наредба не се транспонира директива.

Информация за проведените обществени консултации
На основание чл. 26, ал. 3 и 4 от Закона за нормативните актове проектите на наредба и доклад (мотиви) са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.
В изпълнение на чл. 26, ал. 5 от Закона за нормативните актове, справката за отразяване на постъпилите предложения и становища, заедно с обосновка за неприетите предложения, е публикувана на интернет страницата на Министерството на земеделието и храните и на Портала за обществени консултации.

Проектът на наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

[bookmark: _GoBack]
УВАЖАЕМИ ГОСПОДИН МИНИСТЪР,
Във връзка с гореизложеното и на основание чл. 68, ал. 1, т. 2, във връзка с чл. 70, ал. 2 от ЗПЗП предлагам да издадете Наредба за изменение и допълнение на Наредба № 4 от 2024 г. за реда за предоставяне на безвъзмездна финансова помощ, за сключване и изменение на административни договори, за налагане на административни санкции за интервенциите по чл. 73, 74, 75, чл. 77, параграф 1, букви „а“, „в“ – „е“ и чл. 78 от Регламент (ЕС) 2021/2115, за условията и реда за изплащане, за отказ за изплащане и намаления на плащанията, и за оттегляне на изплатената финансова помощ за интервенциите по чл. 73, 74, 75, 77 и 78 от същия регламент.

	Приложение:
	1. Проект на Наредба за изменение и допълнение на Наредба № 4 от 2024 г. за реда за предоставяне на безвъзмездна финансова помощ, за сключване и изменение на административни договори, за налагане на административни санкции за интервенциите по чл. 73, 74, 75, чл. 77, параграф 1, букви „а“, „в“ – „е“ и чл. 78 от Регламент (ЕС) 2021/2115, за условията и реда за изплащане, за отказ за изплащане и намаления на плащанията, и за оттегляне на изплатената финансова помощ за интервенциите по чл. 73, 74, 75, 77 и 78 от същия регламент;
2. Справка за отразяване на постъпилите становища от вътрешноведомственото съгласуване;
3. Постъпилите становища по н. 2;
4. Справка за отразяване на постъпилите предложения и становища от обществената консултация;
5. Предложения и становища по т. 4.

